Malema waarsku oor voedselvergiftiging tydens verkiesingDie EFF se verkiesingsveldtog by die Peter Mokaba-stadion op 31 Julie 2016. Die stadion het ‘n kapasiteit vir 46 000 persone. Foto: EFF, Facebook Julius Malema, leier van die Ekonomiese Vryheidsvegters (EFF), het die verkiesingsagente van sy party gewaarsku om versigtig te wees vir voedselvergiftiging by stempunte tydens Woensdag se munisipale verkiesing. “Party-agent, jy moet nie slaap nie. Jy moet nie ANC-kos eet nie. Dit sal vir jou ŉ loopmaag gee,” het hy Sondag aan EFF-ondersteuners by die Peter Mokaba-stadion in Polokwane gesê. Hy het gesê die ANC sal stemme “steel” terwyl verkiesingsagente hulself besig hou met “diewe se kos”. “Julle weet hulle het ons stemme in 2014 gesteel, maar hierdie keer gaan ons hulle nie enige kans gee om ons stemme te steel nie. Comrades, moenie enigiemand uitlok nie, veral nie indien lede van die Onafhanklike Verkiesingskommissie (OVK) bevooroordeeld is nie. As jy ŉ probleem sien, kommunikeer met ons. Ons sal ingryp.” Malema het ander partye sterkte toegewens en ŉ beroep gedoen op regverdigheid. “Laat ons ŉ regverdige spel speel, laat ons nie ons mense doodmaak omdat ons onbeheerde ambisies het vir mag nie.” Hy het kiesers aangemoedig om die EFF ŉ kans te gee om die lewens van arm mense te verander, en gesê die EFF se werk in die parlement wys dat die party aan sy beloftes gestand doen. Tydens die 2014-verkiesing was ŉ deel van die EFF se mandaat om seker te maak dat pres. Jacob Zuma ŉ gedeelte van die geld terugbetaal wat op sy privaat huis in Nkandla spandeer is. “Hy sal dit betaal. Of hy nou daarvan hou of nie, hy sal betaal. Dis nie nou tyd om te slaap nie. Ons wil nou Limpopo vat.” Malema het gesê die primêre struggle is nie om gratis T-hemde en kospakkies te kry nie. Gratis T-hemde gaan nie die toekoms van ŉ jonger generasie verseker nie, want die kwessie is om werk en opleiding vir Suid-Afrikaners te verseker. “Die struggle gaan nie oor die T-hemp nie. Jy is bereid om vir korrupsie te stem in ruil vir ŉ T-hemp. Julle moet hierdie dinge stop. Ons wil nie vir julle kospakkies gee nie, ons wil vir julle werk gee sodat julle jul eie kos kan koop en ophou om kospakkies te eet wat al verval het. “Jy kan nie ŉ T-hemp eet nie. Jy kan nie ŉ T-hemp werk nie. Hulle gee al sedert 1994 vir jou ŉ T-hemp, maar jy het nog steeds nie ŉ werk nie. Hulle gee al sedert 1994 vir jou ŉ T-hemp, maar jy het nog steeds nie ŉ huis nie. Ons doen ŉ beroep op Suid-Afrika om die gratis T-hemp prys te gee vir die toekoms van jou kinders.”